**Bli med å skape den nye bygdekvinnegenseren**

Er du en strikkeentusiast og glad i ull, farger og mønster? Da er denne konkurransen midt i blinken for deg som har kreative hender og er glad i sosialt samvær gjennom vakre vinterkvelder.

Norges Bygdekvinnelag ønsker med dette å invitere alle til å bli med på bygdekvinnenes strikkekonkurranse som vi har kalt «StrikkUng40».

Målet er å bygge identitet og stolthet som bygdekvinne og skape nysgjerrighet rundt vår mangfoldige organisasjon. Vi tar vare på tradisjoner og skaper nye. Ung40 er et tiltak for å rekruttere nye og yngre medlemmer. Det gjør vi gjennom spennende aktiviteter i felleskap i våre lokallag og ved å tilby halv medlemskontingent for de under 40 år. StrikkUng40 er et ledd i dette arbeidet.

Vi ønsker oss et mangfold av forslag innen kategoriene:

* Bygdekvinnegenseren
* Bygdekvinneluen
* Åpen klasse

KRITERIER

* Bruk norsk ull.
* Plaggene skal være funksjonelle, passe til flere anledninger og tåle bruk over tid.
* Fargene skal ta utgangspunkt i våre tre hovedfarger som er låve, korn og krem, og støttefarger fjell og tåke. Fargene kan brukes i mørkere og lysere nyanser. Når det gjelder hvit anbefales ubleket garn. Ta i bruk profilhåndboken til Norges Bygdekvinnelag for å sikre riktige farger. Den finner du i «organisasjonsbiblioteket» på bygdekvinnelaget.no
* Til mønsteret kan du la deg inspirere av piktogrammene til Norges Bygdekvinnelag. Disse finner du også i organisasjonsbiblioteket på bygdekvinnelaget.no. Ta gjerne i bruk 3D-design fra [3d.woolit.no](https://3d.woolit.no/) på kategori genser.
* Produktet som lages må levere oppskrift i S, M og L.

KÅRING

Vinnere innen de ulike kategoriene kåres på landsmøtet til Norges Bygdekvinnelag i Ålesund, juni 2024.

INNSENDING AV FORSLAG

Alle forslag til produkter deles på Instagram av den enkelte deltaker. Et samlet lokallag kan også være deltaker. Ta bilde av produktet og legg ut inn på Instagram. Merk posten med #strikkUng40. Er du ikke på Instagram, send bilde og navn til post@bygdekvinnelaget.no så legger vi det ut for deg. Gjennom bruk av Instagram kan alle få muligheten til å se de flotte forslagene. Dersom ditt produkt går videre i konkurransen, blir du kontaktet av juryen.

Siste frist for innsending av bilde på Instagram er 15. mars 2024.

JURYEN

Juryen består av representanter fra Norges Bygdekvinnelag, Lev Landlig, Hillesvåg Ullvarefabrikk og OsloMet. Konkurransen er åpen. Det gis ikke anledning til å være anonym. Innsender er eier av mønsteret, men Norges Bygdekvinnelag skal ha retten til å disponere bruken av vinnermønstrene.

PREMIE

1. Premie: Gratis deltakelse på Landsmøtet i Norges Bygdekvinnelag i Ålesund, 7.-8. juni 2024.
2. Premie: Garn fra Hillesvåg Ullvarefabrikk til en verdi av kroner 2 000.
3. Premie: Årsabonnement på Lev Landlig

TIPS TIL Å TA GODE BILDER

* Ta bilde på høykant
* Bruk naturlig lys og ta gjerne bilde ute med produktet på deg eller på en venn
* Gå tett på motivet
* Ikke bruk blits

TIPS TIL AKTIVITETER SOM KAN FREMME KONKURRANSEN

Konkurransen kan gjøres individuelt, men vi oppfordrer medlemmer i lokallaget eller i distriktslaget om å gå sammen for å finne det produktet som kan bli hele landets bygdekvinnelue, genser eller et annet spennende produkt. Har dere allerede en strikkekafé i bygda er det en god arena for å diskutere og utvikle et vinnerprodukt. Har dere ingen slik kafé er dette en gyllen anledning til å starte opp én.

På inspirasjonsseminaret i Stavanger 10. til 12. november arrangerer vi strikkekafé. Her kan inspirasjon, tanker og ideer deles og utvikles.

TEKST: Marie Aaslie, Cesilie Aurbakken